KIRJALLINEN KYSYMYS P-2666/01

esittäjä(t): Maurizio Turco (TDI) komissiolle

(24. syyskuuta 2001)

Aihe: YK:n kansainvälisen huumevalvontaohjelman ja Euroopan komission välinen yhteistyö

Helmikuussa 1999 sovittiin YK:n kansainvälisen huumevalvontaohjelman, Euroopan komission ja Interpolin kansallisen keskuksen välisestä yhteistyöstä Kaakkois-Euroopassa (Bulgariassa, Makedoniassa ja Romaniassa). YK:n huumevalvonta- ja rikostenehkäisykeskuksen mukaan myös Luxemburgin ja Ison-Britannian ja Pohjois-Irlannin yhdistyneen kuningaskunnan rahoittama YK:n kansainvälisen huumevalvontaohjelman ja Phare-ohjelman yhteishanke pyrkii vahvistamaan valvontaa rajoilla, satamissa ja lentokentillä kouluttamalla lainvalvontaviranomaisista koostuvaa henkilökuntaa ja antamalla näiden käyttöön huumeidenetsintävälineitä. Muita toimintoja ovat tiedustelutehtävät, analyysi- ja rikostutkintajärjestelmät sekä lukuisien kuljetusten valvominen yli valtioiden rajojen. YK:n huumevalvonta- ja rikostenehkäisykeskuksen mukaan se, että Euroopan yhteisö sai kyseisen ohjelman pääkohdista kimmokkeen muiden toimien suunnittelemiseen Valko-Venäjällä, Keski-Euroopassa, Moldovan tasavallassa, Etelä-Kaukasuksella ja Ukrainassa, osoittaa, että YK:n kansainvälisen huumevalvontaohjelman ja Euroopan yhteisön välinen yhteistyö on ollut menestyksekästä. (Lähde: http://www.odccp.org/pdf/newsletter_2001-06-30_1_fr.pdf)

Millä perusteella komissio rahoittaa edellä mainittuja tiedustelutehtäviä ja kuljetusten valvontaa, ja mikä vastuu komissiolla on kyseisissä tehtävissä?

Onko Europol mukana kyseisessä ohjelmassa?

Milloin, millä perusteella ja millaisin ehdoin tällaiseen toimintaan osallistumisesta Valko-Venäjällä, Keski-Euroopassa, Moldovan tasavallassa, Etelä-Kaukasuksella ja Ukrainassa on päätetty, ja onko maailmassa muita alueita, joilla komissio tekee vastaavanlaista yhteistyötä?

Christopher Pattenin komission puolesta antama vastaus

(26. lokakuuta 2001)

Phare- ja Tacis-ohjelmia koskevien säädöksien mukaan yhteisön tukea voidaan käyttää oikeus- ja sisäasioihin liittyvien toimien joihin kuuluu muun muassa huumekaupan torjunta rahoittamiseksi. Lomén ja Cotonoun yleissopimuksissa säädetään, että Euroopan kehitysrahaston varoja voidaan käyttää huumekaupan torjuntaan tähtäävien toimien rahoittamiseksi.

Tätä taustaa vasten komissio on käynnistänyt ohjelmia, joilla nimenomaan pyritään luomaan tai vahvistamaan eri huumekaupan torjunnassa mukana olevien yksiköiden edustajista koostuvia yhteisiä keskusyksiköitä. Yksi keskusyksiköiden tehtävistä on kerätä ja analysoida yhteistyössä mukana olevien yksiköiden hankkimaa tietoa.

Tämä elementti on mukana seuraavissa viidessä ohjelmassa:

a) Balkan-ohjelma, joka kattaa Bulgarian, Romanian ja entisen Jugoslavian tasavallan Makedonian,

b) merenkulkualan yhteistyöohjelma, jonka puitteissa annetaan koulutusta kansallisten yhdistettyjen päämajojen henkilökunnalle kahdessatoista Afrikan, Karibian ja Tyynenmeren valtiossa (AKT-maat),

c) ja d) SCAD-ohjelma (Georgia, Armenia, Azerbaidan) ja BUMAD-ohjelma (Valko-Venäjä, Ukraina, Moldova), jotka ovat perustamisvaiheessa ja joiden puitteissa on tarkoitus suorittaa koulutus- ja asiantuntijatoimia kyseisten valtioiden saamiseksi Interpolin järjestelmään,

e) Phare 2000 -ohjelman alaisuudessa toteutettavan usean edunsaajan huumausaineohjelman puitteissa alueellinen huumausaineiden torjuntaa koskeva Phare-hanke kohdistetaan tiedonkeruuseen ja valvottuihin toimituksiin kymmenessä keski- ja itäeurooppalaisessa ehdokasmaassa (KIE-maat).

Valvotut toimitukset ovat osa tutkintatekniikkoja ja kuuluvat näin ollen yhteisön säännöstöön. Balkan-ohjelma ja tulossa oleva alueellinen huumausaineiden torjuntaa koskeva Phare-ohjelma kattavat tämän aspektin.

Europolille välitetään tietoa yhteisön ohjelmien kulusta, mutta valtuuksiensa nojalla Europol ei voi osallistua ohjelmien puitteissa suoritettavaan toimintaan aktiivisesti.